KIRJALLINEN KYSYMYS P-2562/01 esittäjä(t): Alexandros Alavanos (GUE/NGL) komissiolle. Kansallisen maarekisterin laatimisen jatkaminen Kreikassa.



Virallinen lehti nro 093 E , 18/04/2002 s. 0160 - 0161



KIRJALLINEN KYSYMYS P-2562/01 esittäjä(t): Alexandros Alavanos (GUE/NGL) komissiolle (13. syyskuuta 2001) Aihe: Kansallisen maarekisterin laatimisen jatkaminen Kreikassa Komission vastauksessa kansallista maarekisteriä koskevan kysymykseni (P-0585/01(1) 18. toukokuuta 2001) viimeiseen kohtaan asetuksen (ETY) N:o 2052/88(2) 24 artiklassa mainitun menettelyn käynnistämisestä komissio selventää aiempaa vastaustaan ja muuttaa siten vastauksen käsitettä. Aiemmassa vastauksessaan komissio hyväksyi, että yhteisön toiseen tukikehykseen sisällytettiin kolme maarekisteriä koskevaa ohjelmaa, yhteensä 85 000 hehtaaria maata ja 124,6 miljoonan ecun määrärahat. Lisäksi kreikkalaisille viranomaisille osoittamassaan Kreikan kansallista maarekisteriä koskevassa asiakirjassa (päivätty 31. heinäkuuta 2001) aluepolitiikan pääosasto tiedottaa päätöksestään turvautua asetuksen (ETY) N:o 4253/88(3) 24 artiklassa säädettyyn menettelyyn. Se perustelee tätä sillä, että tiedottaminen ympäristöasioiden pääosastolle on ollut katkonaista, eikä se tiedä kuin osan totuudesta. Samassa asiakirjassa se ehdottaa varainhoitoa koskevan oikaisumenettelyn soveltamista yhdessä vaihtoehtoisten laskentamenetelmien kanssa. Tämä hanke on yleisen arvion mukaan suurin ja tärkein rakenne- ja ympäristöpoliittinen hanke Kreikassa, siihen on jo käytetty valtavia summia yhteisön ja Kreikan varoista, ja hankkeen jatkamisen mahdollinen keskeytyminen aiheuttaisi tähän mennessä tehdyn työn tulosten häviämisen ja mitätöimisen sekä käytettyjen määrärahojen täydellisen menettämisen. Tätä taustaa vasten komissiolta kysytään: Onko vastauksen peruuttaminen (selventäminen) vastuullista toimintaa, koska ehtona 24 artiklan menettelyn käynnistämiselle on sellainen huomattava muutos, jolle ei ole pyydetty komission hyväksyntää ja joka vaikuttaa toimenpiteen laatuun tai niihin olosuhteisiin, joissa se pannaan täytäntöön? Aikooko komissio, riippumatta 24 artiklan menettelyn lopputuloksesta, jatkaa maarekisterihankkeen tukemista kolmannesta yhteisön tukikehyksestä, kun ensin laaditaan ja sovitaan kansallisten viranomaisten kanssa uudet selkeät tavoitteet ja aikataulut? (1) EYVL C 318 E, 13.11.2001, s. 76. (2) EYVL L 185, 15.7.1988, s. 9. (3) EYVL L 374, 31.12.1988, s. 1. Michel Barnier'n komission puolesta antama vastaus (30. lokakuuta 2001) Kuten arvoisa parlamentin jäsen toteaa, komissio tarkastelee tällä hetkellä rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19. joulukuuta 1988 annetun neuvoston asetuksen (ETY) N:o 4253/88 24 artiklan mukaisen maarekisterihankkeen toteuttamista. Tämän tarkastelun päätteeksi komissio toimittaa arvoisalle parlamentin jäsenelle jäljennöksen päätöksestään heti, kun se on hyväksytty. Lisäksi 24 artiklan mukaisen menettelyn päätteeksi komissio tekee päätöksen ehdoista, joilla maarekisteriä voidaan rahoittaa edelleen Kreikkaa koskevan yhteisön kolmannen tukikehyksen 20002006 puitteissa.